射鷹行
作者：許及之
朝代：宋

paragraphs: 聖作桑弧男子志，矢人傷人豈吾事。
五陵少年狹斜遊，柘彈金丸矜堊鼻。
一朝折節臂良弓，腰身不動馬如風。
背彎團月無留意，禿鶬老鷹應弦墜。
書生忍饑猶努力，夜夜孤燈腕寒石。
等閒拓手石五餘，真是無心事書策。
詩書豈不關時須，寄語悠悠年少兒。
一鷹一兔尋常事，正要尺箠鞭羌夷。